El Palau Robert convida els visitants a projectar el futur, després de fer un recorregut pel passat i pel present de la societat catalana
Catalunya és la suma de les visions dels 7,5 milions de catalans i catalanes que compartim país.
Aquest és el plantejament de l'exposició "Catalunya:7,5 milions de futurs", que es presenta del 2 de març al 4 de juliol, i que convida els visitants a ser protagonistes del futur del país.
L'exposició s'organitza com un viatge en el temps amb un fil conductor: com els catalans i catalanes han estat protagonistes de la seva pròpia història, el seu present i també el futur més immediat.
Han estat, són i seran els ciutadans els qui amb les seves visions teixeixen el relat col·lectiu que és Catalunya.
Aquesta exposició vol ser un estímul perquè els 7,5 milions de catalans configurin la idea de futur.
La primera part de la mostra posa èmfasi en el present.
A partir d'un seguit d'hologrames en 3D de persones anònimes realitzant tasques quotidianes, es dibuixa la societat plural i complexa que és Catalunya.
A continuació, hi ha tres sales en què, a través d'una narració basada en dades, es posa en valor el moment social i econòmic que viu Catalunya.
L'elecció de fer una narració a través de les dades no és casual.
Les dades són objectives i requereixen del visitant per ser i formar-se una opinió pròpia de la realitat del país.
Les tres sales amb les dades s'han dividit temàticament.
La primera fa referència a l'àmbit de la societat, amb dades sobre el sistema educatiu, el consum cultural, la igualtat de gènere o la mobilitat.
El segon espai es dedica a la salut, posant en valor el sistema assistencial català i el lideratge del país en àmbits tan rellevants com el transplantament d'òrgans.
La darrera sala de dades fa referència al moment econòmic que viu Catalunya, la importància de les exportacions, el turisme i les inversions internacionals.
Per tancar la part del present i lligar-la a les expectatives de futur dels catalans, l'exposició segueix amb una part interactiva en què són els mateixos ciutadans els que expliquen qui són i com veuen Catalunya a través de l'elecció d'un seguit d'opcions tancades: si es mostren optimistes o pessimistes, l'origen familiar, les prioritats que voldrien que tingués el Govern, o com defineixen Catalunya.
Un cop tancada la part de present, hi ha una sala amb un mapping interactiu que ofereix un recorregut històric a través de les principals fites econòmiques de Catalunya, des de la Revolució Industrial fins a finals del segle XX.
El fil conductor són les iniciatives empresarials, però sempre contextualitzades en el context polític en què tenen lloc.
És el fil conductor de l'emprenedoria catalana que arriba fins als nostres dies.
Resolt el present i el passat, l'exposició culmina amb una altra sala interactiva, on els visitants redacten un correu electrònic amb una previsió de com serà el futur de Catalunya.
Com evolucionarà la demografia o la igualtat de gènere, el món del treball, el consum cultural o els mitjans de comunicació són algunes de les qüestions que es demanaran als visitants.
El correu que enviïn el rebran d'aquí a cinc anys per veure si s'han complert o no les seves previsions.
La regió del món amb més donants d'òrgans